Opuka

Opuka je lokálny názov pre prachovité slieňovce používaný v Českej kriedovej panve. Od bežných slieňovcov sa odlišuje vyšším obsahom kremičitej prímesi, ktorú predstavujú hlavne ihlice hubiek. Okrem nich sú časté aj zvyšky dierkavcov. Bežnou minerálnou prímesou je glaukonit.

Opuky sa používajú ako stavebný a dekoračný kameň. Prítomnosť ihlíc hubiek zvyšuje kvalitu kameňa pre technické účely, najmä jeho pevnosť. Ako stavebný materiál boli opuky používané prevažne v stavbách románskeho slohu. Vďaka svojej ľahkej spracovateľnosti ju možno využiť aj na sochárske účely. Opuky s nízkym obsahom kremičitých ihlíc a vyšším obsahom vápnitej zložky sú využívané pri výrobe vápna a cementu.

 Referencie 
 Petránek, J. a kol., 1983, Encyklopedický slovník geologických věd. 2. svazek N-Ž. Academia, Praha

 Iné projekty 

Kategória:Usadené horniny